**Nuon Chea** (kinesisk: 農謝), opprinnelig **Lao Kim Lorn**; født 7. juli 1926 i Voat Kor i provinsen Battambang i Fransk Indokina, død 4. august 2019 i Phnom Penh), også kalt «bror nummer 2», var Røde Khmers sjefsideolog og stedfortreder for Pol Pot. Han var formann i nasjonalforsamlingen under Røde Khmers styre i Kambodsja fra 1976 til 1979.

Liv og virke
------------

### Bakgrunn

Nuon Chea ble født av kinesisk-kambodsjanske foreldre. Nuons far het Lao Liv og drev med handel og dyrket mais. Moren het Dos Peanh og var skredder. Ifølge et intervju med en japansk forsker i 2003 sa Nuon Chea at Liv var kineser, mens Peanh var datter av en kinesisk innvandrer fra Shantou og hans khmer-hustru.

Som barn ble Nuon Chea oppdradd etter både kinesiske og kambodsjanske skikker. Familien gikk til et theravadabuddhistisk tempel for å be, men fulgte også kinesisk folkereligiøse skikker til kinesisk nyttår og qingmingfesten. Nuon Chea begynte på skolen som syvåring og ble undervist i thai, fransk og khmer. Han studerte rettsvitenskap ved Thammasat-universitetet i Bangkok, der han ble medlem av Thais Kommunistiske parti.

### Røde Khmer

I 1951 ble han medlem av det indokinesiske kommunistpartiet. Han fortsatte senere i Kampucheas kommunistparti, mer kjent som Røde Khmer, der han gjorde en rask karriere.

Under Røde khmer-styret fra 1975 til 1979 var han Pol Pots nærmeste mann. I perioden 1976–1977 var han formelt regjeringssjef. Nuon Chea holdt seg riktignok ofte i bakgrunnen, men gikk for å være en hard mann uten skrupler. 

### Overgivelse, rettssaker

Sammen med andre av de øverste, tidligere rødekhmerlederne overgav Nuon Chea seg i desember 1998 til de kambodsjanske myndigheter etter forhandlinger. Statsminister Hun Sen besluttet at det ikke skulle reises tiltale mot Nuon Chea, til tross for at hans rolle i de forbrytelser som var funnet sted under kommuniststyret var omfattende dokumentert. Chea kunne dermed leve som en fri mann i sitt hjem i Pailin, som ligger sørvest i landet og nær grensen til Thailand. Det gjorde han til 19. september 2007. Han ble da arrestert i sitt hjem og ført til Phnom Penh, der han skulle stilles for den internasjonale domstolen i Kambodsja. Den 7. august 2014 ble Chea dømt til fengsel på livstid. Denne dommen anket han i september 2014. Han mente det hadde vært en urettferdig prosess, der viktige vitner ikke var blitt tillatt ført. Straffen ble opprettholdt av Høyesterett i november 2016. 

Nuon Chea ble også stilt til ansvar for folkemord på etniske vietnamesere og på den muslimske minoritet, og for tvangsekteskap og voldtekter. I november 2018 fant Røde Khmer-tribunalet ham skyldig etter tiltalen og dømte ham til livsvarig fengsel for folkemord, forbrytelser mot menneskeheten og grove brudd på Genèvekonvensjonene.

Referanser
----------

1. 1 2 3 4   www.lemonde.fr[Hentet fra Wikidata]
2. ↑   Agencia EFE, «Hija de un exlíder del Jemer Rojo defiende a su padre antes de su cremación», publisert i YouTube, verkets språk spansk, YouTube-videoidentifikator i2woL0rqfo4, utgitt 8. august 2019[Hentet fra Wikidata]
3. 1 2  «Nuon Chea | Drupal». *www.eccc.gov.kh*. Besøkt 5. august 2019.
4. ↑  Branigin, William (4. august 2019). «Nuon Chea, Khmer Rouge’s infamous ‘Brother Number Two,’ dies at 93». *The Washington Post*. Besøkt 4. august 2019.
5. 1 2  Eiji Murashima, The Young Nuon Chea in Bangkok (1942 1950)and the Communist Party of Thailand: The Life in Bangkok of the Man Who Became "Brother No. 2" in the Khmer Rouge Arkivert 15. august 2011 hos Wayback Machine. Arkivert 2011-08-15 hos Wayback Machine, Journal of Asia-Pacific Studies (Waseda University) No. 12 (March 2009), retrieved 29. oktober 2013
6. ↑  "Nuon Chea Says He's Preparing for Prison" *The Cambodia Daily*, 2. august 2006 (engelsk)
7. ↑  "Top former Khmer Rouge leader arrested in Cambodia", Associated Press (*International Herald Tribune*), 18. september 2007 (engelsk).
8. ↑  «Khmer rouge trial verdict». Besøkt 7. august 2014.
9. ↑  Lauren Crothers, Khmer Rouge leaders appeal life sentences for crimes against humanity, i: The Guardian, 30. september 2014, lest 23. november 2016
10. ↑  Cambodian court upholds life sentences for Khmer Rouge leaders, i: The Guardian, 23. november 2016, lest 23. november 2016
11. ↑  «Extraordinary Chambers in the Courts of Cambodia (ECCC) | Drupal». *www.eccc.gov.kh* **(engelsk)**. Besøkt 16. november 2018.

Eksterne lenker
---------------

* (en) Nuon Chea – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** VIAF **·** GND **·** LCCN **·** ISNI **·** BBC Things
 |